CELEX: 
Language: et
Date: 2019-03-14 00:00:00
Title: KOMISJONI DELEGEERITUD OTSUS (EL) …/…, millega täiendatakse Euroopa Parlamendi ja nõukogu määrust (EL) nr 305/2011 nende toimivuse püsivuse hindamise ja kontrollimise süsteemide osas, mida kohaldatakse selliste ainult kukkumise vältimiseks mõeldud piirde- ja reelingukomplektide suhtes, millele ei lange ehitise vertikaalsuunalist koormust

SELETUSKIRI
            
            
               1.DELEGEERITUD ÕIGUSAKTI TAUST
            
            
               Euroopa Parlamendi ja nõukogu 9. märtsi 2011. aasta määruse (EL) nr 305/2011 (millega sätestatakse ehitustoodete ühtlustatud turustustingimused ning tunnistatakse kehtetuks nõukogu direktiiv 89/106/EMÜ)
                  1
                artikli 28 kohaselt hinnatakse ja kontrollitakse ehitustoodete põhiomaduste toimivuse püsivust vastavalt määruse (EL) nr 305/2011 V lisas sätestatud süsteemidele.
            
            
               Määruse (EL) nr 305/2011 artikli 28 lõike 2 ja artikli 60 punkti h kohaselt on komisjonile delegeeritud ülesanne määrata kindlaks, millist ehitustoodete toimivuse püsivuse hindamise ja kontrollimise süsteemi kohaldada konkreetse ehitustoote või ehitustoodete rühma või konkreetse põhiomaduse suhtes, võttes arvesse nimetatud sätetes osutatud kaalutlusi.
            
            
               Seni puudub otsus selliste ainult kukkumise vältimiseks mõeldud piirde- ja reelingukomplektide suhtes kohaldatavate ehitustoodete toimivuse püsivuse hindamise ja kontrollimise süsteemide kohta, millele ei lange ehitise vertikaalsuunalist koormust.
            
            
               Artikli 28 lõike 2 kohaselt tuleks toimivuse püsivuse hindamise ja kontrollimise süsteemi valikul leida tootjate jaoks kõiki asjakohaseid kaalutlusi arvestades kõige vähem koormav süsteem. Nagu selgub nende toodete defektide põhjusi käsitleva küsitluse tulemustest, on praeguses olukorras nende toodete toimimise kohta töövältuse jooksul saadud kogemusi, millest nähtub, et asjaomaste toodete põhiomaduste (välja arvatud tuletundlikkuse) toimivust peaks hindama tootja enne nende turule laskmist. Koormavamaid süsteeme ei ole vaja. Need aspektid on andnud komisjonile põhjust valida kõnealuste toodete suhtes kohaldatava otsuse eelnõus määruse (EL) nr 305/2011 V lisas sätestatud süsteem 4 kõigi põhiomaduste puhul, v.a tuletundlikkus. 
            
            
               Peale selle tuleks ka nende toodete tuletundlikkustoimivuse põhiomaduste puhul pidada asjakohaseks tavapärast valikut süsteemide 1, 3 ja 4 vahel. Määruse (EL) nr 305/2011 artikli 28 lõike 2 kohaselt kehtestatakse ehitustoodete toimivuse püsivuse hindamise ja kontrollimise süsteem igale ehitustoodete rühmale või konkreetsele põhiomadusele eraldi. Selleks et teha vahet olukordadel, kus tuletundlikkustoimivuse puhul tuleks kohaldada süsteemi 1, 3 või 4, on ainus võimalus lähtuda eri tooterühmadest. Eristamine peaks olema selge ja ühemõtteline ning välja ei tohiks jätta otsusega hõlmatud tooterühma ühtegi lisas loetletud alamrühma.
            
            
               2.ÕIGUSAKTI VASTUVÕTMISELE EELNENUD KONSULTEERIMINE
            
            
               Ehitustoodete nõuanderühm arutas otsuse eelnõu oma 14. juuni 2016. aasta koosolekul, mille järel toimus ekspertide kirjalik konsultatsioon. Ehitustoodete nõuanderühm arutas otsuse eelnõu uuesti 9. detsembril 2016 ja uus ekspertide kirjalik konsultatsioon toimus ajavahemikul 25. november 2016 kuni 16. jaanuar 2017. Seejärel, 2. oktoobril, toimus liikmesriikide nimetatud ekspertide ja muude huvirühmade koosolek, pärast mida arutas ehitustoodete nõuanderühm otsuse eelnõu uuesti 3. oktoobril 2017. Viimaks esitati käesolev eelnõu ekspertidele kirjalikuks konsultatsiooniks, mis leidis aset ajavahemikul 3.–17. oktoober 2017, ning samal ajal (kuni 30. novembrini 2017) toimus ka küsitlus nende toodete defektide põhjuste kohta. Enne seda anti kõigile liikmesriikidele võimalus nimetada konsultatsioonis osalevaid eksperte. Lisaks ekspertidele konsulteeriti ka teiste väliste sidusrühmadega. Nõuanderühmas arutlusel olnud ja kirjaliku konsulteerimisega seotud dokumendid saadeti üheaegselt Euroopa Parlamendile ja nõukogule, nagu on ette nähtud delegeeritud õigusakte käsitlevas ühises seisukohas. Kõigi eelnevate konsultatsioonide käigus esitatud märkusi võeti arvesse eelnõu lõpliku versiooni koostamisel, mis esitati talitustevaheliseks konsulteerimiseks. 
            
            
               Eelnõu avaldati üldsuse tagasiside saamiseks parema õigusloome portaalis 14. detsembrist 2018 kuni 11. jaanuarini 2019. Samuti teavitati eelnõust WTOd, kellele anti võimalus esitada 18. detsembrist 2018 kuni 16. veebruarini 2019 märkusi. Tagasisidet saadi kuuelt sidusrühmalt. Nende märkused käsitlesid õigusaktiga hõlmatud toodete ebatäpset määratlust, vastuseisu kavandatud toimivuse püsivuse hindamise ja kontrollimise süsteemile, võimalust anda toote toimivusele positiivne või negatiivne hinnang, tabeli 1 liiga kitsast sõnastust, kui eesmärk ei ole eristada käesolevas õigusaktis käsitletud tooteid standardiga EN 1090 hõlmatud toodetest, ning tuletundlikkustoimivuse piiratud käsitlust. Ühtegi märkust ei peetud asjakohaseks, sest kohaldamisala on piisavalt selgelt kindlaks määratud, valitud toimivuse püsivuse hindamise ja kontrollimise süsteem põhineb kogutud teabel, positiivse ja negatiivse hinnangu andmine kuulub standardimise alla (ega ole delegeeritud õigusakti puhul asjakohane), tabelis 1 nimetatud piirdekomplekte, millele ei lange ehitise koormust, eristatakse tahtlikult standardiga EN 1090 hõlmatud toodetest ning tuletundlikkustoimivuse käsitlus vastab juba mõnes liikmesriigis kehtivatele nõuetele. Seepärast otsustas komisjon õigusakti eenõu mitte muuta.
            
            
               3.DELEGEERITUD ÕIGUSAKTI ÕIGUSLIK KÜLG
            
            
               Määruse (EL) nr 305/2011 artikli 28 lõike 2 ja artikli 60 punkti h kohaselt määratakse komisjoni delegeeritud õigusaktidega kindlaks, millist määruse (EL) nr 305/2011 V lisas sätestatud ehitustoodete toimivuse püsivuse hindamise ja kontrollimise süsteemi konkreetse ehitustoote, ehitustoodete rühma või konkreetse põhiomaduse suhtes kohaldada, võttes arvesse nimetatud sätetes osutatud kaalutlusi.
            
            
               Ehitustoodete toimivuse püsivuse hindamise ja kontrollimise süsteemi kindlaksmääramisel valib komisjon määruse (EL) nr 305/2011 artikli 28 lõike 2 kohaselt kõige vähem koormava ja samas kõiki ehitistele esitatavaid põhinõudeid järgiva süsteemi. Määruse (EL) nr 305/2011 artikli 60 punkti h kohaselt võetakse seejuures arvesse ehitustoote rolli ehitistele esitatavate põhinõuete seisukohast toote eeldatava kasutusaja jooksul. 
            
            
               Otsus vastab proportsionaalsuse põhimõttele. Seega on otsus eeldatavasti kogu ehitussektori huvides.
            
            
               KOMISJONI DELEGEERITUD OTSUS (EL) …/…,
            
            
               14.3.2019,
            
            
               millega täiendatakse Euroopa Parlamendi ja nõukogu määrust (EL) nr 305/2011 nende toimivuse püsivuse hindamise ja kontrollimise süsteemide osas, mida kohaldatakse selliste ainult kukkumise vältimiseks mõeldud piirde- ja reelingukomplektide suhtes, millele ei lange ehitise vertikaalsuunalist koormust
            
            
               (EMPs kohaldatav tekst)
            
            
               EUROOPA KOMISJON,
            
         
         
            
               võttes arvesse Euroopa Liidu toimimise lepingut,
            
            
               võttes arvesse Euroopa Parlamendi ja nõukogu 9. märtsi 2011. aasta määrust (EL) nr 305/2011, millega sätestatakse ehitustoodete ühtlustatud turustustingimused ning tunnistatakse kehtetuks nõukogu direktiiv 89/106/EMÜ,
                  2
                eriti selle artikli 28 lõiget 2,
            
            
               ning arvestades järgmist:
            
            
               (1)Puudub asjakohane otsus selliste ainult kukkumise vältimiseks mõeldud piirde- ja reelingukomplektide toimivuse püsivuse hindamise ja kontrollimise süsteemide kohta, millele ei lange ehitise vertikaalsuunalist koormust. Seepärast on vaja kindlaks määrata, milliseid toimivuse püsivuse hindamise ja kontrollimise süsteeme selliste piirde- ja reelingukomplektide suhtes kohaldada.
            
            
               (2)Võttes arvesse kogemusi, mis asjaomaste toodete defektide põhjusi käsitleva küsitluse tulemuste kohaselt on saadud nende toodete toimivuse kohta töövältuse jooksul, peaks asjaomaste toodete põhiomaduste (välja arvatud tuletundlikkuse) toimivust hindama tootja enne nende turule laskmist. Koormavamaid süsteeme ei ole vaja. Tuletundlikkustoimivuse osas tuleks nende toodete puhul pidada asjakohaseks valikut süsteemide 1, 3 ja 4 vahel, esitades viite toote eri alamrühmadele,
            
            
               ON VASTU VÕTNUD KÄESOLEVA OTSUSE: 
            
            
               Artikkel 1
            
            
               Käesolevat otsust kohaldatakse selliste ainult kukkumise vältimiseks mõeldud piirde- ja reelingukomplektide suhtes, millele ei lange ehitise vertikaalsuunalist koormust.
            
            
               Artikkel 2
            
            
               Artiklis 1 osutatud piirde- ja reelingukomplektide põhiomaduste toimivuse püsivust hinnatakse ja kontrollitakse lisas sätestatud süsteemide kohaselt.
            
            
               Artikkel 3
            
            
               Käesolev otsus jõustub kahekümnendal päeval pärast selle avaldamist Euroopa Liidu Teatajas.
            
            
               Brüssel, 14.3.2019
            
            
               
                     Komisjoni nimel
               
               
                     president
                     Jean-Claude JUNCKER
               
            
         
         
            
                  
                     (1)
                  
                        ELT L 88, 4.4.2011, lk 5.
               
               
                  
                     (2)
                  
                        ELT L 88, 4.4.2011, lk 5.
               
            
      
    ---documentbreak--- 
      
         
         
            
               LISA
            
            
               TOIMIVUSE PÜSIVUSE HINDAMISE JA KONTROLLIMISE SÜSTEEMID
            
            
            
               Tabel 1
            
            
               Kõik põhiomadused, v.a tuletundlikkus
            
            
            
                     
                        Tooted ja nende kavandatud kasutusala
                     
                  
                  
                     
                        Kohaldatav süsteem
                     
                  
               
                     
                        Ainult kukkumise vältimiseks mõeldud piirde- ja reelingukomplektid, millele ei lange ehitise vertikaalsuunalist koormust. 
                     
                  
                  
                     
                        4
                     
                  
               
            
               Tabel 2
            
            
               Ainult tuletundlikkus
            
            
            
                     
                        Tooted ja nende kavandatud kasutusala
                     
                  
                  
                     
                        Toote alamrühmad
                     
                  
                  
                     
                        Kohaldatav süsteem
                     
                  
               
                     
                        Ainult kukkumise vältimiseks mõeldud piirde- ja reelingukomplektid, millele ei lange ehitise vertikaalsuunalist koormust.
                     
                  
                  
                     
                        Tooted, mille puhul selgelt määratletav etapp tootmisprotsessis võimaldab parandada tuletundlikkustoimivust (nt tuleaeglustite lisamine või orgaanilise materjali vähendamine)
                     
                  
                  
                     
                        1
                     
                  
               
                     
                  
                  
                     
                        Tooted, mille suhtes kohaldatakse Euroopa õigusakte, mis võimaldavad nende tuletundlikkusklassi määrata ilma katsetamata
                     
                  
                  
                     
                        4
                     
                  
               
                     
                  
                  
                     
                        Tooted, mis ei kuulu ühtegi muusse alamrühma. 
                     
                  
                  
                     
                        3